ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1482/96 υποβολή: Αλέξανδρος Αλαβάνος (GUE/NGL) προς την Επιτροπή (12 Iουνίου 1996)

Θέμα: Πορεία του Υποπρογράμματος 1 Αττική, Μέτρο 4: «Υγεία - Πρόνοια» του 2ου ΚΠΣ

Στο μέτρο 1.4 του ΠΕΠ Αττικής προβλέπονται χρηματοδοτήσεις για Υγεία - Πρόνοια που αφορούν κυρίως τη Δυτική Αττική. Η κατανομή των χρηματοδοτήσεων προέβλεπε 15.500.000 Ecu για το 1994 και 15.190.000 Ecu για το 1995. Ερωτάται η Επιτροπή:

1. Ποια είναι τα συγκεκριμένα έργα που έχουν ενταχθεί στο 1.4; Μπορούν να παρουσιασθούν στοιχεία εξέλιξης του φυσικού αντικειμένου;

2. Τι ποσοστό απορρόφησης υπάρχει για το 1994 και 1995;

Κοινή Συμπληρωματική απάντηση του κας Wulf-Mathies εξ ονόματος της Επιτροπής στις γραπτές ερωτήσεις E-1479/96, E-1480/96, E-1481/96, E-1482/96, E-1484/96 και E-1485/96 (08 Νοεμβρίου 1996)

Η Επιτροπή είναι τώρα σε θέση να συμπληρώσει την απάντησή της της 26ης Ιουνίου 1996 ((ΕΕ αριθ. C 280, 25.9.1996, 126. )), ανακοινώνοντας τις ακόλουθες πληροφορίες.

Για το μέτρο υγεία-πρόνοια των εν λόγω επιχειρησιακών προγραμμάτων (ΕΠ), ο προβλεπόμενος προϋπολογισμός για τα έτη 1994 και 1995 ανέρχεται σε 72,10 εκατ. ECU. Κατά τα δύο αυτά πρώτα έτη, απορροφήθηκαν 10,13 εκατ. ECU. Δεδομένου ότι τα προγράμματα αυτά άρχισαν να εφαρμόζονται στο τέλος του 1994 η απορρόφηση αντιστοιχεί στην πραγματικότητα στο τέλος του 1995.

Τα σχέδια που χρηματοδοτούνται στο πλαίσιο αυτού του μέτρου, αφορούν κυρίως μεγάλα νοσοκομεία για τα οποία απαιτούνται προγραμματισμός, μελέτες και σημαντικές προπαρασκευαστικές εργασίες πριν από κάθε ανέγερση κτιρίου ή αγορά εξοπλισμού γεγονός που εξηγεί την καθυστέρηση στην απορρόφηση το 1995.

Το 1996, μπόρεσε να ολοκληρωθεί ένας σημαντικός αριθμός αυτών των προπαρασκευαστικών εργασιών και να αρχίσει η ανέγερση ορισμένων νοσοκομείων, γεγονός που συνεπάγεται τώρα εσπευσμένη χρησιμοποίηση των πιστώσεων. Η Επιτροπή παρακολουθεί στενά την εφαρμογή αυτού του μέτρου στο πλαίσιο των περιφερειακών ΕΠ καθώς και του ΕΠ υγείας και πρόνοιας.
ΓΡΑΠΤΗ ΕΡΩΤΗΣΗ E-2777/96 υποβολή: Georges Berthu (I-EDN) προς την Επιτροπή (21 Οκτωβρίου 1996)

Θέμα: ΔΚΔ - Λιγότερες δαπάνες για τις επιχειρήσεις λόγω της νομισματικής ένωσης

Κατά την έγκριση της Συνθήκης για την Ευρωπαϊκή Ένωση είχε ειπωθεί ότι η νομισματική ένωση θα μείωνε τα οικονομικά βάρη που φέρουν οι επιχειρήσεις στα 150 δις γαλλικά φράγκα για όλες τις συμμετέχουσες χώρες. Έκτοτε ο αριθμός αυτός χρησιμοποιείται πάντα και παραμένει αμετάβλητος (για παράδειγμα στο ενημερωτικό δελτίο της Επιτροπής «η Ευρώπη χωρίς σύνορα» του Δεκεκμβρίου 1995).

Θα μπορούσε η Επιτροπή να αναφέρει ποιά είναι η σημερινή της εκτίμηση για το ποσό αυτό; Ποιός θα ήταν ο αντίκτυπος επί του ποσού αυτού αν μειωνόταν ο αριθμός εκείνων που θα συμμετάσχουν στη νομισματική ένωση;

Απάντηση του κ. de Silguy εξ ονόματος της Επιτροπής (29 Νοεμβρίου 1996)

Στο δημοσίευμά της με τον τίτλο «Ενιαία αγορά και ενιαίο νόμισμα» ((«Ευρωπαϊκή οικονομία» αριθ. 44, Οκτώβριος 1990. )), η Επιτροπή διατύπωνε την εκτίμηση ότι η δημιουργία της Οικονομικής και Νομισματικής Ενωσης (ΟΝΕ) θα επέτρεπε τη μείωση των εξόδων των επιχειρήσεων με τους ακόλουθους τρόπους:

- εξάλειψη του κόστους μετατροπής από το ένα κοινοτικό νόμισμα στο άλλο. Οι οικονομίες που θα προκύψουν με τον τρόπο αυτό υπολογίζεται ότι θα υπερβούν τα 15 δισεκατομμύρια ECU σε ετήσια βάση 7

- μείωση του κόστους των συναλλαγών, από την οποία θα προκύψουν οικονομίες της τάξεως του 0,1 έως 0,2% του ακαθάριστου εγχώριου προϊόντος (ΑΕΠ) στα μεγάλα κράτη μέλη 7 στα μικρά κράτη μέλη, των οποίων οι οικονομίες είναι πιο ανοικτές, οι οικονομίες αυτές εκτιμάται ότι θα ανέλθουν σε ποσοστό 0,9% του ΑΕΠ 7

- εξάλειψη της αβεβαιότητας σχετικά με τις συναλλαγματικές ισοτιμίες. Είναι δύσκολο να υπολογισθεί επακριβώς το ύψος των οικονομιών που θα προκύψουν, αλλά από έρευνες που έχουν διεξαχθεί μεταξύ διευθυντικών στελεχών επιχειρήσεων προκύπτει το συμπέρασμα ότι η αβεβαιότητα αυτή ασκεί αρνητική επίδραση.

Συνολικά, οι δυνητικές οικονομίες υπολογίζονται σήμερα στα 30 δισεκατομμύρια ECU περίπου, δηλαδή στο 0,5% του κοινοτικού ΑΕΠ.

Στις παραπάνω οικονομίες πρέπει να προστεθούν τα οφέλη που θα προκύψουν από την υιοθέτηση βελτιωμένης οικονομικής πολιτικής, το ακριβές ύψος των οποίων είναι δύσκολο να υπολογισθεί. Η σταθερότητα των τιμών και η εξυγίανση των δημόσιων οικονομικών θα συντελέσουν στην τόνωση της οικονομικής ανάπτυξης και της απασχόλησης.

Οι οικονομίες που θα επιτευχθούν σε περίπτωση που ορισμένα κράτη μέλη δεν συμμετάσχουν από την αρχή στο ευρώ δεν έχουν υπολογισθεί επακριβώς. Παρόλα αυτά, η προαναφερθείσα μελέτη περιλαμβάνει ένα κεφάλαιο στο οποίο εξηγούνται αναλυτικά τα οφέλη που θα προκύψουν για κάθε κράτος μέλος ατομικά, πράγμα το οποίο παρέχει τη δυνατότητα για διεξοδικότερο υπολογισμό των σχετικών μεγεθών.
ΓΡΑΠΤΗ ΕΡΩΤΗΣΗ E-3143/96 υποβολή: Marie-Paule Kestelijn-Sierens (ELDR) προς την Επιτροπή (22 Νοεμβρίου 1996)

Θέμα: Ολλανδόφωνοι διερμηνείς και μεταφραστές

Μπορεί η Επιτροπή να ανακοινώσει:

1. Ποιό ποσοστό αντιπροσωπεύουν οι βέλγοι στο συνολικό αριθμό διερμηνέων αφενός και μεταφραστών αφετέρου εντός των ευρωπαϊκών θεσμικών οργάνων όσον αφορά την μετάφραση/ερμηνεία προς τα ολλανδικά;

2. Εάν, κατά την πρόσληψη ολλανδόφωνων διερμηνέων και μεταφραστών, τηρούνται ορισμένα ανώτατα και/ή κατώτατα όρια όσον αφορά τον αριθμό βέλγων/ολλανδών;

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-3069/96 και E-3143/96 (17 Δεκεμβρίου 1996)

Όσον αφορά την Επιτροπή, το ποσοστό μόνιμων υπαλλήλων και λοιπού προσωπικού βελγικής ιθαγένειας στο σύνολο των υπηρεσιών διερμηνείας και μετάφρασης προς τα ολλανδικά είναι 48%. Για τα λοιπά κοινοτικά όργανα, το αξιότιμο μέλος του Κοινοβουλίου μπορεί να απευθυνθεί απευθείας στο καθένα από αυτά.

Η Επιτροπή υπενθυμίζει ότι οι διατάξεις του κανονισμού εσωτερικής καταστάσεως (άρθρο 27) ορίζουν ότι καμία θέση δεν προορίζεται αποκλειστικά για τους υπηκόους ορισμένου κράτους μέλους και ότι η πρόσληψη πρέπει να εξασφαλίζει στο όργανο τη συνεργασία υπαλλήλων που κατέχουν τα πιο υψηλά προσόντα ικανότητας, αποδόσεως και ακεραιότητας και οι οποίοι επιλέγονται με την ευρύτερη δυνατή γεωγραφική βάση μεταξύ των υπηκόων των κρατών μελών.

Συνεπώς, η Επιτροπή καταβάλλει κάθε προσπάθεια ώστε οι πολίτες όλων των κρατών μελών να ενημερώνονται για τις δυνατότητες πρόσληψης στο όργανο και να μπορούν να συμμετέχουν στους γενικούς διαγωνισμούς. Η Επιτροπή, όπως άλλωστε και τα λοιπά όργανα, δεν εφαρμόζει σύστημα ποσοστώσεων για διάθεση συγκεκριμένων θέσεων απασχόλησης ανά κράτος μέλος. Παρόμοιο σύστημα θα ήταν αντίθετο προς τον κανονισμό υπηρεσιακής καταστάσεως.
ΓΡΑΠΤΗ ΕΡΩΤΗΣΗ E-2561/96 υποβολή: Jaak Vandemeulebroucke (ARE) προς την Επιτροπή (11 Οκτωβρίου 1996)

Θέμα: Μέτρα στο πλαίσιο της Λευκής Βίβλου

Στο έγγραφό της «Δράση για την Απασχόληση στην Ευρώπη - ένα σύμφωνο εμπιστοσύνης» ((Έγγραφο CSE(96) 1 τελ. )), η Επιτροπή αναφέρει ότι διάφορα κράτη μέλη εξακολουθούν να μην έχουν μετατρέψει σε εθνικό δίκαιο ορισμένες οδηγίες που έχουν θεσπισθεί στο πλαίσιο της Λευκής Βίβλου.

Μπορεί η Επιτροπή να αναφέρει διεξοδικά τα κράτη μέλη που δεν έχουν ακόμη συμμορφωθεί, καθώς και τις μη εγκριθείσες ακόμη οδηγίες;

Μπορεί επίσης η Επιτροπή να ανακοινώσει ποιά μέτρα προτίθεται να λάβει, προκειμένου να επαναφέρει στην τάξη τα ως άνω κράτη μέλη;

Απάντηση του κ. Μ. Monti εξ ονόματος της Επιτροπής (19 Νοεμβρίου 1996)

Όσον αφορά το πρώτο και τρίτο ερώτημα, το Αξιότιμο Μέλος του Κοινοβουλίου μπορεί να ανατρέξει στην απάντηση που έδωσε η Επιτροπή στην ερώτηση του Ε-2039/96 ((EE C 305, 19.12.1996. )). Περισσότερο πρόσφατες πληροφορίες σχετικά με τα εθνικά μέτρα εκτέλεσης των οδηγιών του Λευκού Βιβλίου περιέχονται στον πίνακα που διαβιβάστηκε απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου.

Όσον αφορά το δεύτερο ερώτημα, οι οδηγίες του Λευκού Βιβλίου για τις οποίες απαιτείται η λήψη εθνικών μέτρων εκτέλεσης σε τουλάχιστον ένα κράτος μέλος είναι οι ακόλουθες:

1. ΚΑΤΑΡΓΗΣΗ ΤΩΝ ΦΥΣΙΚΩΝ ΣΥΝΟΡΩΝ

1.1. Έλεγχος των εμπορευμάτων

1.1.1. Ειδικοί έλεγχοι 92/3 (5)

1.1.2. Κτηνιατρικοί έλεγχοι 85/321 (1), 85/322 (1), 86/146 (1), 86/469 (1), 87/328 (1), 87/491 (2), 88/289 (1), 88/661 (1), 89/227 (1), 89/361 (1), 89/437 (1), 89/662 (2), 90/167 (1), 90/425 (2), 90/427 (1), 90/428 (2), 90/667 (2), 91/67 (1), 91/69 (1), 91/174 (1), 91/492 (2), 91/493 (2), 91/495 (1), 91/497 (1), 91/628 (4), 92/5 (1), 92/46 (2), 92/65 (2), 92/116 (4), 94/65 (8).

1.1.3. Φυτοϋγειονομικοί έλεγχοι 85/574 (1), 86/362 (1), 86/363 (1), 87/153 (1), 88/380 (1), 89/365 (1), 90/44 (1), 90/533 (1), 90/642 (1), 91/132 (1), 91/414 (4), 91/682 (3), 92/33 (3), 92/34 (3).

2. ΑΡΣΗ ΤΩΝ ΤΕΧΝΙΚΩΝ ΦΡΑΓΜΩΝ

2.1. Ελεύθερη κυκλοφορία των εμπορευμάτων

2.1.1. Ειδικά καθεστώτα 91/477 (2), 93/7 (6)

2.1.2. Νέα προσέγγιση 89/336 (1), 90/385 (2), 90/396 (1)

2.1.3. Οχήματα με κινητήρα 85/467 (1) 87/358 (1), 88/76 (1), 88/436 (1), 89/458 (1)

2.1.4. Είδη διατροφής 88/388 (1)

2.1.5. Γαρμακευτικά προϊόντα 87/19 (1), 87/20 (1), 89/381 (1), 90/676 (2), 90/677 (1)

2.1.6. Χημικά προϊόντα 85/467 (1)

2.1.7. Κατασκευές 87/405 (1), 89/106 (1)

2.1.8. Άλλοι τομείς 86/594 (2)

2.2. Δημόσιες συμβάσεις 89/665 (1), 90/531 (1), 92/13 (4), 92/50 (5), 93/36 (5), 93/38 (4)

2.3. Ελεύθερη κυκλοφορία των προσώπων 89/48 (4), 90/364 (1), 90/365 (1), 92/51 (5), 93/96 (1)

2.4. Εσωτερική αγορά στον τομέα των μεταφορών

2.4.1. Τράπεζες 93/6 (5), 94/19 (4)

2.4.2. Ασφάλειες 88/357 (1), 90/332 (1), 90/619 (1), 91/674 (3), 92/49 (4), 92/96 (1)

2.4.3. Κινητές αξίες 92/22 (8)

2.4.4. Νέες τεχνολογίες 91/263 (5)

2.5. Βιομηχανικός τομέας

2.5.1. Δίκαιο των εταιρειών 89/667 (1), 90/604 (1), 90/605 (2)

2.5.2. Διανοητική ιδιοκτησία 92/100 (4)

2.5.3. Φορολογία επιχειρήσεων 90/434 (1)

3. ΑΡΣΗ ΤΩΝ ΦΟΡΟΛΟΓΙΚΩΝ ΦΡΑΓΜΩΝ

3.1. ΦΠΑ 94/5 (1)
ΓΡΑΠΤΗ ΕΡΩΤΗΣΗ E-2986/96 υποβολή: Juan Colino Salamanca (PSE) και Jesϊs Cabezσn Alonso (PSE) προς την Επιτροπή (8 Νοεμβρίου 1996)

Θέμα: Επιπτώσεις της νέας ΚΟΑ του ελαιόλαδου στην οικονομική και κοινωνική συνοχή

Η Επιτροπή μελετά μία νέα πρόταση για την ΚΟΑ ελαιόλαδου. Έχει εξετάσει η Επιτροπή τις συνέπειες που μπορεί να έχει η πρόταση αυτή σε διάφορες περιφέρειες από άποψη οικονομικής και κοινωνικής συνοχής;

Ποιές μπορεί να είναι οι επιπτώσεις της στην απασχόληση;

Έχει εξετάσει η Επιτροπή τις περιβαλλοντικές της συνέπειες;

Μπορούν να διατεθούν στους ερωτώντες βουλευτές οι μελέτες για τις κοινωνικές και περιβαλλοντικές επιπτώσεις της εν λόγω πρότασης;

Ποιές θα ήταν οι συνέπειές της για την ανάπτυξη της υπαίθρου μεγάλων περιφερειών του νότου της Ευρωπαϊκής Ένωσης, ιδίως δε της Ανδαλουσίας;

Aπάντηση του κ. Fischler εξ ονόματος της Επιτροπής (2 Δεκεμβρίου 1996)

Η Επιτροπή θα εξετάσει σύντομα τις διάφορες επιλογές για τη μεταρρύθμιση της κοινής οργάνωσης αγοράς στον τομέα του ελαιολάδου. Θα υποβληθεί σχετικό έγγραφο στο Κοινοβούλιο και το Συμβούλιο για συζήτηση, πριν από την περάτωση συγκεκριμένων προτάσεων.

Η Επιτροπή δεν μπορεί να προδικάσει το αποτέλεσμα των συσκέψεων απαντώντας σε συγκεκριμένες ερωτήσεις που αφορούν τις επιλογές αλλά θα λάβει σίγουρα υπόψη της, τις δηλώσεις του Αξιότιμου Μέλους του Κοινοβουλίου. Βεβαίως, η Επιτροπή γνωρίζει τη στρατηγική σημασία της παραγωγής της Ανδαλουσίας στην κοινοτική αγορά και τη σημασία του ελαιολάδου για την περιφέρεια. Η Επιτροπή θα αναζητήσει τον καλύτερο τρόπο για να ληφθούν υπόψη οι ιδιαιτερότητες της περιφέρειας.

Γενικά, πρέπει να διευκρινιστεί ότι η νέα κοινή οργάνωση της αγοράς στον τομέα του ελαιολάδου πρέπει να καταστεί απλούστερη, διαφανής και ο έλεγχος να πραγματοποιείται ευκολότερα απ' ότι στο ισχύον καθεστώς. Ιδιαίτερη σημασία πρέπει να δοθεί στην ποιότητα και η νέα οργάνωση να εστιαστεί όσο πιο άμεσα γίνεται στις ανάγκες των παραγωγών. Πρέπει να λαμβάνονται επίσης υπόψη οι περιφερειακές, κοινωνικές και περιβαλλοντικές διαφορές.
ΓΡΑΠΤΗ ΕΡΩΤΗΣΗ P-3157/96 υποβολή: David Thomas (PSE) προς την Επιτροπή (14 Νοεμβρίου 1996)

Θέμα: Καλή μεταχείριση των μόσχων

Οι ισχύοντες κανόνες για τη μεταφορά ζώντων ζώων προβλέπουν άραγε κατώτατο όριο ηλικίας, ώστε να μην επιτρέπεται η μεταφορά νεαροτέρων ζώων, ή μήπως η Επιστημονική Κτηνιατρική Επιτροπή έχει συστήσει όριο ηλικίας κάτω από το οποίο τα μοσχαράκια δεν πρέπει να χωρίζονται από την μητέρα τους;

Απάντηση του κ. Fischler εξ ονόματος της Επιτροπής (3 Δεκεμβρίου 1996)

Η οδηγία 91/628/ΕΚ για την προστασία των ζώων κατά τη μεταφορά ((ΕΕ αριθ. L 340 της 11.12.1991. )), στο κεφάλαιο 1 σημείο 1 Α, αναφέρει τις κατηγορίες των κατοικιδίων μονόπλων και των κατοικιδίων βοοειδών, αιγοπροβάτων και χοίρων τα οποία δεν μπορούν να μεταφερθούν. Βάσει της εν λόγω οδηγίας τα ζώα των κατηγοριών αυτών τα οποία προβλέπεται να γεννήσουν κατά τη διάρκεια της μεταφοράς ή τα οποία έχουν γεννήσει κατά τις προηγούμενες 48 ώρες, καθώς και τα νεογέννητα ζώα (συμπεριλαμβανομένων των μοσχαριών) των οποίων ο αφαλός δεν έχει επουλωθεί πλήρως, δεν θεωρούνται ικανά για μεταφορά. Δεν υπάρχουν ειδικές διατάξεις σχετικά με τον αποχωρισμό των μοσχαριών από τη μητέρα τους.
ΓΡΑΠΤΗ ΕΡΩΤΗΣΗ E-2883/96 υποβολή: Maartje van Putten (PSE) και Philippe De Coene (PSE) προς την Επιτροπή (31 Οκτωβρίου 1996)

Θέμα: Εναλλακτικές λύσεις για πειράματα με ζώα

Απαντώντας στις γραπτές ερωτήσεις Ε-2174/96 και Ε-2243/96 ((EE C 11, 13.1.1997, 58. )) η Επιτροπή κάνει λόγο για μία σφαιρική στρατηγική σχετικά με τη χρήση πρωτευόντων ζώων».

1. Γνωρίζει η Επιτροπή την πρόσφατη έκθεση της Επιτροπής Επιβίωσης Ειδών της World Conservation Union (IUCN), σύμφωνα με την οποία τα πλέον απειλούμενα είδη ζώων είναι οι ανθρωπόμορφοι πίθηκοι και οι πίθηκοι;

2. Μπορεί η Επιτροπή να αποσαφηνίσει το ερώτημα αν είναι δυνατόν να γίνεται καν λόγος για σοβαρά κίνητρα ώστε να επιτρέπεται η χρήση των πρωτευόντων θηλαστικών, έχοντας υπόψη τα αποτελέσματα της έρευνας της IUCN;

3. Δεν είναι επίσης της γνώμης η Επιτροπή ότι, εφόσον υπάρχουν εναλλακτικές λύσεις για τη χρήση πρωτευόντων θηλαστικών για πειράματα, δεν ιφύσταται πλέον κανένα κίνητρο για την, παρόλα αυτά, χρησιμοποίηση αυτών των ζώων (εξωτικών και ειδικά αναπαραγομένων ζώων);

4. Δεν έχει, επομένως, μεγάλη σημασία να αναπτυχθούν ταχέως και να επικυρωθούν περισσότερες τέτοιες εναλλακτικές λύσεις;

5. Τί επιπλέον χρηματικούς πόρους και ποιές μεθόδους προτίθεται η Επιτροπή να χρησιμοποιήσει προκειμένου να διευρύνει τη σφαίρα δράσης της Επικύρωσης Εναλλακτικών Μεθόδων των Ευρωπαϊκών Κοινοτήτων;

Απάντηση της κας Bjerregaard εξ ονόματος της Επιτροπής (19 Δεκεμβρίου 1996)

1. και 2. Η Επιτροπή δεν είναι ενήμερη της εκθέσεως που συνέταξε η Επιτροπή για την Επιβίωση των Ειδών της Παγκόσμιας Ένωσης για τη Διατήρηση (world conservation union IUCN) και ως εκ τούτου δεν είναι σε θέση να τοποθετηθεί επί των συμπερασμάτων της.

3. Η Επιτροπή συμφωνεί στην αποφυγή διεξαγωγής δοκιμασιών σε πρωτεύοντα ζώα, όταν υπάρχουν εναλλακτικές λύσεις. Ωστόσο, και παρά τις σημαντικές προσπάθειες που έχουν καταβληθεί για την ανάπτυξη εναλλακτικών έναντι της χρήσεως πειραματοζώων μεθόδων, ελάχιστα είναι τα ικανοποιητικά αποτελέσματα. Ως εκ τούτου, στις περιπτώσεις κατά τις οποίες υπάρχει επαρκής επιστημονική αιτιολόγηση, είναι δυνατή η διεξαγωγή δοκιμασιών σε πρωτεύοντα ζώα.

4. Η Επιτροπή θεωρεί σημαντική την προαγωγή της ανάπτυξης και ελέγχου της καταλληλότητας εναλλακτικών μεθόδων και θα καταβάλει κάθε δυνατή προσπάθεια προς την κατεύθυνση αυτή.

5. Η Επιτροπή υποστηρίζει το Ευρωπαϊκό κέντρο για τον έλεγχο καταλληλότητας εναλλακτικών μεθόδων (ECVAM). Πρόκειται για νέα δραστηριότητα και θα πρέπει να της δοθούν τα κατάλληλα χρονικά περιθώρια για να αναπτυχθεί. Επιπλέον, πρέπει να επισημανθεί ότι ο έλεγχος καταλληλότητας βρίσκεται στην αιχμή της επιστημονικής προόδου και η διαθέσιμη ανά τον κόσμο τεχνογνωσία στον τομέα αυτόν είναι πολύ περιορισμένη. Για τους λόγους αυτούς, απαιτείται κάποιος χρόνος προκειμένου το EVCAM να αποκτήσει την πλήρη επιστημονική δυναμικότητά του.
ΓΡΑΠΤΗ ΕΡΩΤΗΣΗ P-3180/96 υποβολή: Paul Rόbig (PPE) προς την Επιτροπή (18 Νοεμβρίου 1996)

Θέμα: Μόνιμη Επιτροπή Απασχόλησης

Η Μόνιμη Επιτροπή Απασχόλησης είναι το μόνο επίσημο φόρουμ συνάντησης μεταξύ της Επιτροπής, των κυβερνήσεων και των κοινωνικών εταίρων στον εν λόγω τομέα.

Πιστεύει η Επιτροπή ότι η Διακυβερνητική Διάσκεψη για την προσαρμογή των ευρωπαϊκών θεσμικών οργάνων θα ασκήσει επιρροή στην υφιστάμενη από το 1975 Μόνιμη Επιτροπή Απασχόλησης;

Aπάντηση του κ. Flynn εξ ονόματος της Επιτροπής (16 Δεκεμβρίου 1996)

Διάφορες προτάσεις αποτελούν αυτή τη στιγμή αντικείμενο συζητήσεων στα πλαίσια της Διακυβερνητικής Διάσκεψης, που αποσκοπούν στην εισαγωγή στη Συνθήκη διατάξεων σχετικά με τη δράση υπέρ της απασχόλησης σε κοινοτικό επίπεδο, και ειδικότερα συζητείται η δημιουργία μιας επιτροπής για την απασχόληση. Αλλά η Ευρωπαϊκή Επιτροπή δεν μπορεί στο σημείο αυτό, όπως και σε άλλα, να προδικάσει την έκβαση της διάσκεψης.
ΓΡΑΠΤΗ ΕΡΩΤΗΣΗ E-2592/96 υποβολή: Amedeo Amadeo (NI) προς την Επιτροπή (11 Οκτωβρίου 1996)

Θέμα: Άτομα με ειδικές ανάγκες

Λαμβάνοντας υπόψη ότι τα άτομα με ειδικές ανάγκες αντιπροσωπεύουν το 10% του πληθυσμού της Ευρωπαϊκής Ένωσης, ότι στη Συνθήκη του Μάαστριχτ δεν προβλέπεται κάποια ειδική αναφορά στην αναπηρία και τις κοινωνικές, πολιτιστικές, επαγγελματικές και οικονομικές διακρίσεις που προέρχονται απ' αυτήν και ότι διεξάγεται η Διακυβερνητική Διάσκεψη για την αναθεώρηση των Συνθηκών ζητείται από την Επιτροπή:

1. να συνδυάσει η Συνθήκη του Μάαστριχτ την στενά οικονομική και δημοσιονομική διάσταση με μια ενέργεια που θα στοχεύει έντονα στην εκ νέου αποτίμηση των κοινωνικών πολιτικών, ιδίως για τα πλέον εκτεθειμένα στρώματα, όπως εξάλλου προβλέπεται και μνημονεύεται στο άρθρο 2 της συμφωνίας για τις κοινωνικές πολιτικές που επισυνάπτεται στη Συνθήκη 7

2. να εισαχθούν στη Συνθήκη τροποποιήσεις με στόχο την εγγύηση ίσων ευκαιριών με συγκεκριμένες κανονιστικές αναφορές στον κόσμο των ατόμων με ειδικές ανάγκες, ιδίως όσον αφορά το δικαίωμα προνοίας, εργασίας, αποκατάστασης και κοινωνικής επανένταξης 7

3. να εισαχθεί η συμφωνία για τις κοινωνικές πολιτικές στη Συνθήκη προκειμένου να ενισχυθεί η αξιοπιστία των ευρωπαϊκών θεσμικών οργάνων εις τρόπον ώστε ένα κατάλληλο κοινωνικό κλίμα να συνοδεύει την ολοκλήρωση και οικονομική ανάπτυξη της Ευρώπης.

Απάντηση του κ. Santer εξ ονόματος της Επιτροπής (5 Νοεμβρίου 1996)

Η Επιτροπή συνηγορεί υπέρ της εγγραφής στη Συνθήκη ΕΚ γενικών διατάξεων για την απαγόρευση κάθε μορφής διακρίσεων, περιλαμβανομένης και εκείνης που βασίζεται σε αναπηρία, στους τομείς εφαρμογής των συνθηκών.

Για το σκοπό αυτό, θεωρεί ότι το προσαρτημένο πρωτόκολλο (αριθ. 14) σχετικά με την κοινωνική πολιτική θα έπρεπε να ενσωματωθεί στη συνθήκη, και να ενισχυθεί ιδίως μέσω:

- της εγγραφής ειδικών ρητρών σχετικών με την απαγόρευση κάθε μορφής διακρίσεων σε θέματα απασχόλησης, συνθηκών εργασίας και καταπολέμησης του κοινωνικού αποκλεισμού 7

- της βελτίωσης της διαδικασίας λήψης αποφάσεων για να καταστεί αποτελεσματικότερη και δημοκρατικότερη η δράση της Κοινότητας στους εν λόγω τομείς.

Η Επιτροπή θα συνεχίσει να υποστηρίζει τα θέματα αυτά καθ' όλη τη διάρκεια των διαπραγματεύσεων που πρέπει να καταλήξουν σε τροποποιήσεις της συνθήκης.
ΓΡΑΠΤΗ ΕΡΩΤΗΣΗ E-2465/96 υποβολή: Francisca Sauquillo Pιrez del Arco (PSE) προς το (25 Σεπτεμβρίου 1996)

Θέμα: Προστασία του Παιδιού και Διακυβερνητική Διάσκεψη

Έχοντας υπόψη ότι στην Κοινοτική Ευρώπη ζούν περί τα 120 εκατομμύρια παιδιά, στην προστασία των οποίων η Συνθήκη για την Ευρωπαϊκή Ένωση ουδεμία αφιερώνει διάταξη - ενώ προβλέπει μέτρα ειδικής μέριμνας υπέρ άλλων ομάδων του πληθυσμού, όπως η τρίτη ηλικία, οι εθνωτικές μειονότητες και τα άτομα με ειδικές ανάγκες - καθώς και το γεγονός ότι ένας αυξανόμενος αριθμός παιδιών περιέρχεται σε κατάσταση εγκατάλειψης, ερωτάται το Συμβούλιο;

Προβλέπεται να τεθεί στη Διακυβερνητική Διάσκεψη το ζήτημα της μέριμνας για το παιδί, ώστε να θεσπιστεί ένα ειδικό πλαίσιο προστασίας της παιδικής ηλικίας;

Σκέπτεται το Συμβούλιο να περιλάβει στις κοινές διατάξεις μια αναφορά στη Σύμβαση των Ηνωμένων Εθνών για τα Δικαιώματα του Παιδιού, της 20ής Νοεμβρίου 1989;

Απάντηση (16 Δεκεμβρίου 1996)

1. Το Συμβούλιο αποδίδει άκρα σημασία στην τήρηση των θεμελιωδών δικαιωμάτων όπως προβλέπεται στο άρθρο ΣΤ, παρ. 2 της Συνθήκης ΕΕ και όπως τα δικαιώματα αυτά κατοχυρόνονται με την Ευρωπαϊκή Σύμβαση για την Προστασία των Δικαιωμάτων του Ανθρώπου. Επίσης, το Συμβούλιο γνωρίζει καλώς τις διατάξεις του Διεθνούς Συμφώνου για τα ατομικά και πολιτικά δικαιώματα, καθώς και τις διατάξεις της Συμβάσεως των Ηνωμένων Εθνών για τα δικαιώματα του παιδιού, την οποία έχουν υπογράψει όλα τα κράτη μέλη.

2. Ωστόσο, θα πρέπει να παρατηρηθεί στον Αξιότιμο Κύριο Βουλευτή ότι το θέμα το οποίο θίγει, εμπίπτει κατά κύριο λόγο στην αρμοδιότητα των κρατών μελών, παρότι υπάρχουν όντως και ορισμένες σχετικές κοινοτικές διατάξεις, όπως η Οδηγία 94/33/ΕΚ του Συμβουλίου, της 22,6.1994, που αφορά την προστασία των νέων κατά την εργασία ((ΕΕ αριθ. L 216 της 20.8.1994. )).

3. Το Συμβούλιο δεν μπορεί να λάβει θέση σχετικώς με τις εργασίες της Διακυβερνητικής Διάσκεψης, ούτε με τις θέσεις τις οποίες έλαβαν τα κράτη μέλη στα πλαίσια αυτής της Διασκέψεως.
ΓΡΑΠΤΗ ΕΡΩΤΗΣΗ E-2866/96 υποβολή: Alex Smith (PSE) προς την Επιτροπή (25 Οκτωβρίου 1996)

Θέμα: Νομική Βοήθεια

Δεδομένης της απάντησης της Επιτροπής στη γραπτή ερώτηση Ε-2388/96 ((ΕΕ C 60 της 26.2.1997. )), θεωρεί η Επιτροπή παραδεκτή την κατάσταση να μπορούν τα κράτη μέλη να εμποδίζουν τους πολίτες της ΕΕ να έχουν πρόσβαση στη δικαιοσύνη (συμπεριλαμβανομένων και των δικαιωμάτων που τους παρέχει η κοινοτική νομοθεσία) μέσω του περιορισμού της δυνατότητας πρόσβασης στη Νομική Βοήθεια;

Απάντηση της κας Gradin εξ ονόματος της Επιτροπής (29 Νοεμβρίου 1996)

Όπως πρότεινε το Κοινοβούλιο σε διάφορες περιπτώσεις, η πρόσβαση στη δικαιοσύνη είναι δικαίωμα των πολιτών σε κάθε δημοκρατική κοινωνία. Είναι απόρροια των ελευθεριών που εγγυάται η Συνθήκη ΕΚ, σύμφωνα με τις οποίες ένας πολίτης που θέλει να επιλύσει τις διαφορές που προκύπτουν από τις δραστηριότητές του κατά την άσκηση των ελευθεριών αυτών, πρέπει να μπορεί να προσφεύγει στα δικαστήρια ενός κράτους μέλους κατά τον ίδιο τρόπο με τους υπηκόους του εν λόγω κράτους μέλους. Σε πολλές περιπτώσεις, αυτό το δικαίωμα προσφυγής στη δικαιοσύνη μπορεί να ασκηθεί αποτελεσματικά μόνο όταν χορηγείται νομική βοήθεια υπό συγκεκριμένους όρους.

Η εθνική νομοθεσία περί επιλεξιμότητας για την παροχή νομικής βοήθειας επηρεάζει τη δυνατότητα του πολίτη της Ένωσης που εγκαθίσταται σε άλλο κράτος μέλος όσον αφορά την υπεράσπιση των συμφερόντων του στο κράτος μέλος υποδοχής. Πρέπει δε να εξετάζεται με βάση τις διατάξεις της Συνθήκης σχετικά με τις θεμελιώδεις ελευθερίες των εργαζομένων, την ελευθερία εγκατάστασης ή την ελεύθερη προσφορά υπηρεσιών. Από την άποψη αυτή, η αίτηση νομικής βοήθειας που απορρίπτεται για λόγους ιθαγενείας δεν μπορεί να είναι σύμφωνη με την άσκηση των θεμελιωδών αυτών δικαιωμάτων της εσωτερικής αγοράς. Όταν η αίτηση απορρίπτεται για άλλους λόγους, πρέπει να εξετάζεται εάν, και σε ποιές περιπτώσεις, η εν λόγω εθνική νομοθεσία, η οποία εφαρμόζεται χωρίς διακρίσεις και ανεξάρτητα από την ιθαγένεια, μπορεί να αποτελέσει αδικαιολόγητο εμπόδιο όσον αφορά την ελευθερία εγκατάστασης ή την ελεύθερη προσφορά υπηρεσιών.

Όταν δεν υπάρχει κοινοτική νομοθεσία, είναι αρμοδιότητα του νομοθετικού συστήματος κάθε κράτους μέλους να ορίζει τους λεπτομερείς διαδικαστικούς κανόνες για τη διαφύλαξη των δικαιωμάτων που παρέχει στους ιδιώτες το κοινοτικό δίκαιο. Ωστόσο, οι νομοθετικές αυτές διατάξεις δεν επιτρέπεται ούτε να προβαίνουν σε διακρίσεις εις βάρος εκείνων στους οποίους το κοινοτικό δίκαιο δίνει το δικαίωμα ίσης μεταχείρισης ούτε να περιορίζουν τις θεμελιώδεις ελευθερίες που εγγυάται το κοινοτικό δίκαιο. Σ'αυτή τη βάση η Επιτροπή εξετάζει κατά πόσο, υπό δεδομένες προϋποθέσεις, η εθνική νομοθεσία περί επιλεξιμότητας για νομική βοήθεια περιορίζει τις θεμελιώδεις ελευθερίες που εγγυάται το κοινοτικό δίκαιο.

Δυνάμει των διατάξεων του τίτλου VI της Συνθήκης για την Ευρωπαϊκή Ενωση, η δικαστική συνεργασία για αστικές υποθέσεις θεωρείται θέμα κοινού συμφέροντος, ανεξάρτητα από τη φύση των δικαιωμάτων για τα οποία ζητείται συνεργασία.

Σ' αυτό το πλαίσιο περιλαμβάνεται πρωτοβουλία για νομική βοήθεια στο πρόγραμμα εργασίας της Επιτροπής για το 1997.